- PE-KORINI
- ←
- 12
- →

12
12:1-10monga
(12:1-6) Pollo Uru-Kaima Sepa Kanopale Ungu Tondolo Mare Awisili Pilierimu Kinia (12:7-10) Mélsene Yunga Kangina Torumu Semanemo (11:16-33 kinia pea)
1 Nane nanu kape nimbu nanga imbimu nanu ambolopo paka tokoro mele mundupu naa kelepo paa ambolopo paka tombola. Aku naa sembó kinia seko kinjilimili nimbu simbú nikiru mele naa pilingí. Aku sembó kinia sika sepo kinjimbu, na nanu imbi ambolopo paka topo kape nimbú ulumuni sika ono kinia na kinia olio naa lipa tapondomba-na-kolo ⸤nanga imbimu ambolopo paka topo nanu kape nimbu ungu se pea niembo⸥. Ye-Awilimuni uru-kaima mele sipa ungu lopi sepa perimu ungu mare na nimba sirimumanga ungu mare ⸤na nanu kape nimbu⸥ niembo.
2 Karasinga ye se kanopo imbi siliu, kanu yemo kalia-ingi tene-po omba pupili u Ye-Awilimuni yu lipa sinjipa memba mulu-kolea awi-suku-singi mulu-kolea senga sukundu memba purumu. Aku yemo kangi pali memba purumu molo minimu mindi memba purumunje, na naa pilielio. Pulu Yemone mindi yuyu pilielemo. 3-4 Kanu yemo, Pulu Yemone mulu-kolea paa peangana lipa sinjipa memba purumu mele na pilkiru, ⸤aku-na-kolo⸥ akumu kangi pali memba purumu molo minimu mindinje, na naa pilkiru. Pulu Yemone pilielemo. Kanu yemone ungu mare pilierimu kanu unguma ⸤ ‘Yomboma piliangi.’ ninguli⸥ yombomane ningíndu perelemolá. ‘Yombomane naa ningu siengi.’ ningu mi tolemele unguma pilierimu.
5 Ye se aku sipa ulu se serimu ⸤nikiru⸥ yemonga imbimu ambolopo paka tondopo kape nindimbu-na-kolo nanga imbimu ambolopo paka topo kape naa nimbú. ‘Nanga imbimu ambolopo paka tambo.’ nimbuli na tondolo se naa pelemo mele kinia umbuna na-kinia wendo olemo mele kinia mindi nimbu sipu imbi ambolopo paka tombo. 6 Molo nane sika nanu kape nimbu nanga imbi ambolopo paka tolkanje, sika unguma mindi nilkamonga na amu toli ye se naa molka. Aku-sipa na-kolo ⸤Pulu Yemone uru-kumbuni lipa ora sirimu, na mélema kanorundumunga⸥ nanu kape nimbu nanga imbi ambolopo paka tolkanje manda naala selka kene nanga imbimu ambolopo paka naa tombo. ⸤Na-kinia aku sipa uluma wendo orumu mele mindi⸥ yombomane pilkuli nanga imbimu ambolko paka tondoko na liku awi silimolánje manda naa selka. Na we sepo molopo ungu nimbu siliuma mindi pilkuli na molio mele sumbi siku pilingí kinia peanga. ⸤Andi yemane ononga imbima kape ningu ambolko paka tolemele mele paa naa sembó.⸥
7 Pulu Yemone na mulu-koleana memba pumba na méle paa peangama lipa ora sirimu kanorundumunga ⸤na paa kara pulka-na-kolo Pulu Yemone⸥ Na ‘kara naa pambo.’ nimba nanga kangikundu mindili nombo molombo mélse sirimu. Aku mélemo ⸤kurumanga nokoli⸥ Setenenga kendemande sene ‘Na mindili nambo.’ nimba alieli mindili silimú. ⸤Pulu Yemone⸥ ‘ ‘Na nanu ye awilimu molio.’ konopu naa leambo.’ nimbale na-kinia ‘aku sipa umbuna wendo opili.’ nirimu. 8-9 ‘Ye-Awilimuni na lipa tapondopa umbuna kanumu wendo lindepili.’ nimbu wale yopoko yu tondolo mundupu mawa serindu-na-kolo yuni ⸤umbunamo wendo naa lipa⸥ nando nimbale: “Yombo se tondolo naa pelemo kinia nanga tondolomone yu enge paa olandopa pelemomonga nane nu we kondo kololio ulumuni nu manda moloni.” nirimu. ⸤Yuni aku sipa nirimu⸥munga na tondolo naa peli yemo moliomonga na nanga imbimu ambolopo paka tombondo konopu siliu. ⸤Tondolo naa pepili moliomonga Karasinga tondolomo na-kinia pepa na nokolemo-na pilipuli aku sipu selio.⸥ 10 Na Karasinga kongonomo sendeliomonga
kuru tolemo molo kangi pange-mange selemo molo konopu enge naa pelemo kinia kepe,
na seko kinjiku ungu-taka tondoko seko pipili kondolemele kinia kepe,
na-kinia umbuna awisili wendo olemomonga mindili nolio kinia kepe,
yombomane na konopu kiri panjikuli ‘Na umbunama wendo opili.’ ningu na seko kinjiku mindili silimili kinia kepe,
na konopuna umbunama sepa peanga naa pepili molio kinia kepe,
aku sipa umbunama wendo-wendo olemo kinia na tondolo se naa pelemo kinia, ⸤Karasinga tondolomo na-kinia pepa na nokolemo⸥monga tondolo pupili moliomonga konopu peanga lepo ‘Kanu uluma wendo opili.’ nimbu molio.
12:11-21
Pollone “Karasinga Korini Yomboma Karasinga Ungumu Kuru Mondolemele Mele Siye Naa Kolko Kamu Kuru Mondoko Molangi.” Nirimu Ungu Se (11:1 pulu polko kanani)
11 ⸤ ‘Nanga imbimu ola molopili.’ nimbu nanu kape nimbu kanu ungu nikirumu⸥ manda naa sepili, nimbu kinjipu amu tokoro-na-kolo onone ‘Na sambo.’ ningu ulku tokomele-na aku sekero. ⸤Andi yemane na ningu kinjeringi kinia ono piliangi ono Korini yombomane⸥ na ‘ye peangamo.’ ningu kape nindilimolánje papu. Aku-sipa na-kolo kape naa ninderingimunga na nanu kape nimbu imbi ambolopo paka tombo. Na sika imbi naa molemo yemo-na-kolo andi yema “Olio Karasini “Nanga kongonomo sende-paa.” nimba lipa mundorumu ye peanga awili olandopama molemolo.” nilimili yemanga na ye mania se naa molio, akumunga onone na aku siku kape nindilimolá. 12 Karasini “Nanga kongonomo sende-paa.” nimba lipa mundorumu yemane selemele mele ‘na ono-kinia molopole ⸤ ‘Na aku sili ye se molemo.’ ningu kanangi.’ nimbu⸥ yuni lipa mundorumu yemane selemele mele nane aku sipu ulu mare serindu. Na mindili nombo kongono paa lakopo serindu umbunama ‘We meambo.’ nimbu siye naa kolopo tondolo mundupu molopole, Pulu Yemone mindi manda ulu-tondoloma selemo mele ulu-tondolo awisili lupa-lupama sepo, yomboma kanokole paa mini-wale mundulimili ulu-tondoloma serindu kanumu. 13 Nane Karasinga yombo talape mare kinia serindu mele olandopa, ono Korini Karasinga yombo talapemo kinia serindu mele maniandopaye? Ulu selu mindi yombo talape lupama-kinia serindu, ono Korini yombo talapemo-kinia naa serindu, akumu kongono senderindumunga ono umbuna sipu ⸤ “Méle kalaa.” naa nirindu.⸥ Ono umbuna aku sipu naa sirindumu lawa serindu-na-kolo lawa serindumunga na-kinia konopu kiri naa panjiku, siye kolangi.
14 Kiniá na ono molemelena wale yopoko-sipu ombó sekero-na-kolo ombole ono umbuna se si⸤pu “Mélema siee.” ni⸥mbúndu naa ombó. Na ononga mélema yakala kolopo limbundu naa ombó. Na ono konopu mondopo kanombondo ombó. Bolangomane anupili lapali pe liku tapondongendo mélema naa taltondolemele; anupili lapalini bolangoma liku tapondongendo mélema taltondolemele kanumu. 15 Aku sipu, nane ‘Ono lipu tapondambo.’ nimbu konopu sipu nanga mélema ono simbú, na nanu kepe ono simbú. Nane ono konopu awili-sepo mondoliomonga onone na laye-kolte seko konopu mondonge kinia peangaye?
16 Akumu sikanje na-kolo nane ono umbuna se naa sirindu. Aku-na-kolo ⸤ononga ye marene ‘Pollone olio⸥ umbuna we sikimu. Yu ⸤méle naa kalolemolomonga⸥ kou-mone wa limbando nimba pangu sikimu. ⸤Yomboma lipa tapondombando “Siee.” naa nikimu.⸥’ nilimili. ‘Kondi toli ulu-pulumu Pollo-kinia pelemo.’ nilimili. 17 Akumu nambi semu-na nilimiliye? Nane ye mare ono molemelena “Paa.” nimbu lipu mundorundu kanumu “Ononga mélema wa lindangi paa.” nimbu lipu mundorunduye? 18 Nane u Taitasi “Ono molemelena paa pu!” nimbu tondolo mundupu lipu mundorundu kinia olionga genu se “Taitasi kinia kopu seko pale.” nimbu lipu mundorundula kanumu. Pe Taitasi ono moloringina ombale ono nimba pangu sipa mélema wa liltimuye? Taitasi kinia oltonga konopu selu-sipa pepili kongono naa selemboloye? Oltone ulu selemboloma selu-sipu naa selemboloye?
19 I pepá topo sikirumu ‘ ‘ ‘Yuni selemo mele sumbi sipa selemo.’ ningu piliangi.’ nimba topa sikimu.’ ningu pilielemeleye? ⸤Paa mólo!⸥ Pulu Yemo pilipa molopili i nikiru: ‘Karasini “Ni.” nilimú mele niliu. Nanga yombo konopu mondolio yomboma, nane ulu selioma pali ono lipu tapondopo konopu tondolo pupili molonge uluma mindi selio.’ nikiru. ⸤Akumu kolo naa tokoro, Pulu Yemone pilielemo.⸥ 20 Na ono molemelena ombo kanombondo laye-kolte mini-wale pukumu. ‘Na ono molemelena ombó kinia ono ‘Olio molopo kondomolomonga kanopa peanga piliepili.’ konopu lemele mele yombo se naa kanombo.’ nimbu pilieliomonga aku sipa mini-wale pukumu. ‘Onone ‘na ye peangamo’ konopu leko ‘Na kanamili.’ ningu pilielemele mele ombó kinia na kanokole ‘Yu aku sipa naa molemo.’ ningu kanonge kinia manda naa sembá.’ nimbu pilieliola. ‘Ombo kanombo kinia ono nambolka uluma seko molongenje.’ nimbu pilieliomonga mini-wale pukumu.
‘Ono angelema ningu,
⸤seko kondoko méle peangama taltolemele⸥ yomboma kinia
konopu kiri panjiku,
popenge seko mumindili kolko,
yomboma kondo kolko liku naa tapondoko
ono onono yu-mele-mele nokoko,
yombomanga ungu-bulkundu nindiku,
andoko kolo toko yomboma semane toko siku,
kála seko,
anju yando unguma naa pilku konopu selumu naa pepili
uluma yu-mele-mele seko sembambu siku,
ulu-kiri aku sipama seko paa molko kinjingí kinia kanombonje.’ nimbu pilieliomonga na mini-wale pukumu. 21 ⸤Ono molemelena ombo kanombomonga ungu se pea pelemóla.⸥ ‘Ono molemelena kelepo ombó kinia ono kanoko molangi nanga Pulu Yemone na sepa pipili kondomba. U ulu-pulu-kiri seringi yombomane seko kinjeringi mele kanoko kiri naa pilku konopu topele naa toringi liemu ulu aku sipa mele se na-kinia wendo ombá.
Amboma kinia yema kinia wapora toringi uluma kinia,
ye naa pungu ambo naa lili yomboma
ulu-kirinale seringi uluma kinia,
aku siku ulu-kirima mindi sengendo yakala kolko
konopu kimbu siku andoko seringi uluma kinia,
aku siku seko kinjeringi ulu kanuma kanoko kiri pilku konopu topele naa toringinje. U seringi mele we seko molemelenje.’ nimbu pilipu na mini-wale mundupu molio. Sika aku siku seko molangi ondu liemu kanopole na ono-kinia konopu umbuna sepili kola sembó.

- PE-KORINI
- ←
- 12
- →

© 1998 WBT