- LIPA ORA SIRIMU
- ←
- 11
- →

11
11:1-14
Ye Talone Pulu Yemonga Ungu Ningu Siringili Semanemo
1 Manda manjeli koló pepena se na sipa nimbale: “Pulu Yemo popo toko kalolemele ulka-tembelemo kinia akuna mélema popo toko kalolemele polomo kinia akutolo pungu manda manjiku, akuna Pulu Yemo popo toko kape ningu imbi ambolko paka tondoko molemele yomboma kambu siliani pu.” ⸤nirimu.⸥ 2 Aku-na-kolo Pulu Yemonga ulka-tembele palana sukundu koleamo yombo talape lupama sirimulu kene akumu manda naa manjani. Kanu yomboma Pulu Yemonga kolea awili kake sélimunga kululiku andoko molangi oli paono talo kelepa talo omba pumbá. 3 Nane nanga unguma andoko ningu sindingilí yetolo ‘Olo tondolo pupili.’ nimbu enge simbú kinia wale wane tausini tu anderete sikiti andoko nane ungu-umbu tondomboma pilku pe wendo ombá mele ningu siliku andongele. Yomboma kola-ulka molongendo méle pingi kirima pakolemele mele olo aku siku wale-pakoli pingi kirima pakoko yomboma nanga unguma ningu siliku andongele.” nirimu.
4 I yetolo u Pulu Yemone ungu-umbu tondorumuma pilipa yomboma nimba sirimu ye Sekarayane “Unju ollipi talo kinia sepe-llame talo kinia ma-koleamo nokolemo Ye Nokoli Ye Awilimunga kumbikerena gilimbili.” nirimu akumu i yetolondo nirimu. 5 Yombo sene kanu yetolo ulu se sepa kinjimba sembá kinia olonga kerena sepe wendo omba olonga opa-touma nomba kondomba. Yombo sene ‘Olo ulu se sepo kinjambo.’ nimbá yombomo yu paa sika aku sipa kolomba. 6 Olo Pulu Yemonga ungu wendo ombá mele ningu siliku andongele kinia ‘Lo naa opili.’ ningu pipi singilí engemo olo-kinia pembala. Olone ‘Noma meme topili.’ ningilí engemo olo-kinia pembala. Olone ‘Mana we-yomboma ulu umbunama wendo opili.’ ningilí engemo pembala. Aku siku olone ‘Yomboma mindili simbulú.’ konopu lengele kinia manda mindili singilí.
7 Olone Pulu Yemonga unguma andoko ningu siku pora singilí kinia méle-takara enge nili se komuru se paa lepa mindi pumba pora naa nilimúmunga wendo olemomo wendo omba olo molongelena ‘Tambo.’ nimba omba olo topa kondomba. 8 Olonga ónotolo kolea-awili, u olonga Ye-Awilimu unjuna toringi kolorumu kolea paa awili akumunga aulka senga akuna we lemba. Aku koleamo imbi leko ungu-iku tokole ‘Sodomo’ ningu ‘Isipi’ nilimili. 9 Yombo talape lupa lupama, ungu lupa lupa leko, kangi lupa lupa gilipa, kolea lupa lupa molonge yombomane olonga ónotolo neme-neme ningu kano-pu-pu senge-na-kolo marene ‘Óno samili.’ naa ningí. Aku seko molangi wale yopoko omba pumba kise-sipamo wendo ombá. 10 Mana molonge yombomane olonga ónotolo kanokole konopu siku, kere-langi koyoko nongo, ononga pulu lemó yomboma mélema we siku mundungí. Kanu yetolone mana molonge yomboma u mindili liku singilímunga aku senge.
11 Aku-sipa na-kolo wale yopoko omba pumba kise-sipamo wendo orumu kinia Pulu Yemone konde mololi popomo lipa mundorumu kinia yetolonga kangina sukundu purumu kinia olo konde molko ola gilieringili kinia yombomane kanokole paa pungu-pungu ningu mini-wale mundoringi. 12 Kanu-kinia olone mulu-koleana ungu se tondolo mundupale nirimumu pilieringili. Kanumuni olondo nimbale: “Inia olando wale.” nirimu. Kanu-kinia olonga opa-touma kanoko giliangi olo kupa senga mulu-koleana olando puringili.
13 Olando pungilí puringili kinia waltikele ma jimi-jimi tondolo mundupa serimu kinia kolea-awilimu ówa topa rureponga talo sepa, ówa senga ulka mélema pali topa kalorumu. Ma jimi-jimi serimumuni yombo sepen tausini topa kondorumu kinia yombo naa kolko we moloringimane paa pungu-pungu ningu mini-wale munduku mulu-koleana molemo Pulu Yemo kape ningu yunga imbi ambolko paka tondoringi.
14 Ulu umbuna talo-sipamo pora nimu; yopoko-sipamo nondopa wendo ombá sekemo.
11:15-19
Bikollo Yopoko-Pakara Sipamo Ungu Sirimu Kinia Ulu Mare Wendo Orumu Mele Semanemo (8:6—9:21 pea)
15 Kanu-kinia pe angello yopoko-pakarane bikolloma amboloringimanga yopoko-pakara sipamone yunga bikollo ungu sirimu kinia mulu-koleana kere awisilinga ungu se tondolo mundupa wendo omba nimbale:
“ ‘Ma-koleamo nanga.’ nimba
u nokopa ye nokoli kingi awilimu molorumumunga
kolali sepa olionga Ye-Awili ⸤Pulu Yemo⸥ kinia
yuni ‘Yomboma nokopa kondomba ye se
lipu mundumbu.’ nimba, nimba taltorumu
ye nokoli Karasimu kinia olone
‘Kiniá oltonga.’ ningu
olo kamu alieli-alieli kingitolo molko
nokoko mindi molko pungilí.”
nirimu. 16 Kanu-kinia ye awili towapu Pulu Yemonga kumbikerena ononga ye nokoli kingi polomanga moloringi akuma mania pungu tamalu peko Pulu Yemo kape ningu imbi ambolko paka tondokole 17 ninguli:
“Pulu Ye Awili,
Tondoloma Pali Nu-Kinia Pelemo Yemo,
u molorunu mele kiniá kepe
molko mindi puli yemo,
nuni kolea mélema pali
nokoni ulu-pulu tondolo olandopamo likuli
nu nunu ye nokoli kingimu kamu pulu polko molko
mélema nokoni nokokono akumunga
nu-kinia “Ange” nikimulu.
18 Koleamanga pali we-yombomane
nu-kinia paa mumindili koloringi-na-kolo
kiniá nu yomboma-kinia mumindili kolko
kote sendeko kamu toni walemo kamu wendo omu.
Yombo kololima apuruku,
nunga kendemande-yombo
u nuni ungu-umbu tondorunuma pilku
yomboma ningu siringi yomboma kinia
nunga yombo kake selima kinia
‘Nu olionga ye awilimu.’ ningu
nunga ungumu taka leko pilku sengena panjiku
nunga imbi ambolko
paka tondoringi yomboma kinia,
yombo awilima kepe
yombo imbi naa mololima kepe
⸤ono pali⸥ méle kaloli peangama siku,
ma-koleamo seko kinjeringi yomboma
seko kinjini walemo
kiniá kamu wendo omu.”
niringi.
19 ⸤Ye nokoli towapu seluni ‘Pulu Yemo imbi ola molopili.’ ningu aku siku niringi⸥ kinia Pulu Yemo popo toko kalolemele ulka-tembele mulu-koleana sukundu gilierimu akumu kuna lipa lierimu, akuna sukundu Pulu Yemone mi lepa nimba panjerimu ungumu sukundu perimu okolomo mona lierimu kanorundu. Kanu-kinia kariapá sepa, ungu mare wendo omba, mulú kilkala nimba, ma jimi-jimi sepa, lo kopu-mongo awisili torumu.
Kolomongo-Awili 12-20
Kurumanga Nokoli Setene Kinia Yunga Talape Kuruma Kinia Pali Pulu Yemone Kamu Topa Mania Mundorumu Semanemo

- LIPA ORA SIRIMU
- ←
- 11
- →

© 1998 WBT